Cuatri patafs. L’Udin in cjase al zuie pôc e mâl e i permet ae Sampdoria di jessî fûr dal Stadi Friûl cuntune vitorie meretade e preseose. Si pues strucâ cun chestis peraulis la partide di îr che e je stade biele dome par une des dôs formazions.
Di une bande e je la scuadre di Stramaccioni, che no à ni snait, ni zûc e ancjemò mancul motivazions – cun dut che fâ une biel epartide in cjase in continuitât cu lis ultimis discretis prestazions al varès di jessi za avonde…o no? – e di chê altre si cjate chê di Mihalovic, che e à une voie mostre di saltâ fûr di un pocjis di ‘zornadis no’ e duncje di rivâ ancjemò a grampâsi a un dai vagons dal tren che al puarte te Europa League.
Che la situazion e sedi cheste si lu viôt a clâr za tal prin timp. In principi dutis dôs lis contendentis a àn une ande calme se no flape, po cul passâ dal timp i ospits a cressin chel pôc che al covente par cjatâ scuasit par câs il gol che al vierç la liste des segnaduris: Guilherme al pastroce e la iniziative di Wzosek e devente un gol par Soriano.
Ben sierade daûr e vivarose ce che al covente denant, la Samp no si scompon denant dei tentatîfs une vore limitâts dal Udin di imbastì un straç di azion – Nuie Allan… nuie zûc, compagn di chel innomenât aperitîf che, cence di chel, no jere fieste! – e la uniche conclusion de scuadre di balon furlane e je chê di Kone.
Tal secont timp si spietisi une reazion blancje e nere. Impen a son i ospits chei che a cjapin sù la iniziative: Muriel al cor intune maniere che no lu vevin mai viodût cuant che al jere tal Udin, Soriano al fâs ancjemò miôr e Duncan si svicine al doi a zero cuntune conclusion che finìs sul pâl.
L’Udin, che si salve cun Domizzi suntune altre conclusion di Muriel, si fâs viodi un pôc plui indenant, finalmentri: Thereau, che al à cjapât il puest de fantasime di non Geijo, al segne un gol – anulât par vie di un fûr zûc une vore discutibil di Aguirre – e Widmer al cjape un pâl.
Alc al è alc e nuie al è nuie, ma chel alc che al fâs l’Udin al è masse pôc rispiet a ce che e cumbine la Samp, che si zove ancje de energjie gnove che e rive de jentrade tal cjamp di Djordjevic, e cjate daurman la strade pal secont gol di Soriano e po pal tierç, firmât di Acquah.
L’onôr blanc e neri al ven salvât de bande di Di Natale – protagonist de fieste fate prime de partide pai siei 206 goi in Serie A – che al alce ancjemò la aste dal so record personâl, rivant a cuote 207, cuntun tîr dai undis metris ben plaçât daûr di Viviano.
Magari cussì no, al è masse pôc. Prime de fin de partide lu conferme ancjemò la Samp, che cuntune conclusion di Duncan e fâs il so poker.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn